प्यार कभी खोता या अधूरा नहीं रहता है। साथ रहना ही प्यार नहीं होता, बिछडऩे में भी प्यार होता है। किसी से अलग होने के बाद हम उस इंसान से ज्यादा उन यादों के लिए रोते हैं जिन्हें हम बना सकते थे। अधूरी कहानियां यादों में पूरी होती रहती हैं, हम साथ होते तो ऐसे होते, यह कर लेते, वह कर लेते... प्यार में आजादी होती है, हां या न का डर होता है, साथ रहने की तमन्ना होती है और एक-दूसरे में सारी दुनिया दिखने लगती है। जहां मैं और तुम के बीच की दूरी ख्ात्म होकर 'हम में बदल जाती है, वहीं प्यार जन्म ले लेता है। साथ रहते हुए कंफर्टेबल महसूस करना बहुत जरूरी है। अगर एक-दूसरे पर भरोसा नहीं होगा तो प्यार भी नहीं रहेगा। प्यार शब्द में बहुत ताकत है, इसके एहसास की तो बात ही अलग होती है। यह इतना स्ट्रॉन्ग होता है कि इसके होने या खोने पर ही व्यक्ति कभी लेखक तो कभी शायर बन जाता है। लैला-मजनूं, हीर-रांझा की अमर प्रेम कथाएं दरअसल अधूरी नहीं थीं। वे तो एक-दूसरे के हो चुके थे। हर पल जिंदगी बदलती है, अगले पल का कोई भरोसा नहीं होता है। इसलिए प्यार से उम्मीदें रखने के बजाय बस निभाते रहना चाहिए। मैं जब कहानियां लिखता हूं तो अपने आसपास के किरदारों को ही उनमें पिरोता हूं। जो कहानियां अधूरी रह जाती हैं, उनके साथ होने की कल्पना करके उन्हें पूरा करता हूं। प्यार आज या कल का न होकर हमेशा का होता है। आज भी सच्चा प्यार जिंदा है, मिसालें आज भी हैं, बस जाहिर करने के तरीके बदल चुके हैं। अपनी लव स्टोरी की हैप्पी एंडिंग न होने पर भी कभी अफसोस नहीं करना चाहिए, अपनी कहानी को यादों में पूरा करते रहना चाहिए।